Glæden over gårsdagens fine præstationer på 1. etape i det franske to dages arrangement Tour du Haut Var havde endnu ikke lagt sig hos det danske cykelmandskab Cult Energy, da humøret dykkede helt ned i kulkælderen.

Da holdets mekanikere her til morgen skulle til at gøre cyklerne klar, opdagede de til deres bestyrtelse, at tyve i nattens løb havde brudt ind i lastvognen, som stod parkeret ved hotellet, og havdee tømt den for alt, hvad de overhovedet kunne bruge.

»Vi er nærmest i chok«, siger Cult Energys sportslige leder Michael Skelde, der må se i øjnene, at gerningsmændene er sluppet af sted med værdier for flere hundrede tusinde kroner.